钦定古今图书集成/明伦汇编/官常典/第250卷 > 《让中书侍郎表》令狐楚
## 钦定古今图书集成/明伦汇编/官常典/第250卷 > 《让中书侍郎表》令狐楚

臣某言：“臣闻斗筲之器，不可持盈；腹背之毛，安能翔
远？是以知进忘退，《易》象之深戒；在宠若惊，道家之切
训。此微臣所以遑遑然久积肝血，衔恩陈露而未得
者也。”中谢。臣代业儒素，心游文史。虽自励己，岂敢发
身。始望之官，止于中台郎吏、外郡牧守而已。幸而因
缘昌运，遭遇盛时，振拔群伦，骤登台衮。伏惟皇帝陛
下钦明御历，睿哲配天，华夏宅心，俊贤翘首。方当选
众，固合退身，岂意迁于皇阁之崇，参于紫微之重，特
出睿旨，不因人言，九重所知，万殒何答？诚宜建用皇
极，保合太和，弘圣功于尧舜之时，追恪德于夔龙之
列。而和羹乏用，覆𫗧为忧，空有仰于清光，实无俾于
元化。一自叨窃，遽经炎凉，跼影兢魂，痛心疾首。伏乞
鉴其悃款，察其疾羸，赐以冗员，置于散地，溥求俊杰，
委属钧衡。则大君知人之明，永光于典策；微臣妨贤
之责，将息于舆言。天下幸甚，微臣幸甚。不胜感恩屏
营之至。